CELEX: 62008CN0474
Language: el
Date: 2008-11-04 00:00:00
Title: Υπόθεση C-474/08: Προσφυγή της 4ης Νοεμβρίου 2008 — Επιτροπή των Ευρωπαϊκών Κοινοτήτων κατά Βασίλειο του Βελγίου

7.2.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 32/13
            
         Προσφυγή της 4ης Νοεμβρίου 2008 — Επιτροπή των Ευρωπαϊκών Κοινοτήτων κατά Βασίλειο του Βελγίου
   (Υπόθεση C-474/08)
   (2009/C 32/21)
   Γλώσσα διαδικασίας: η γαλλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: M. Πατακιά και B. Schima)
   
      Καθού: Βασίλειο του Βελγίου
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο του Βελγίου,
               μη προβλέποντας, σε περίπτωση αρνήσεως της προσβάσεως στο δίκτυο διανομής ή μεταφοράς ηλεκτρικής ενέργειας, δυνατότητα υποβολής καταγγελίας στη ρυθμιστική αρχή και υποχρέωση της εν λόγω αρχής να εκδίδει δεσμευτική απόφαση εντός δύο μηνών, κατά τα οριζόμενα στο άρθρο 23, παράγραφος 5, της οδηγίας 2003/54/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά ηλεκτρικής ενέργειας και την κατάργηση της οδηγίας 96/92/ΕΚ (1),
               εξαιρώντας ορισμένα στοιχεία καθοριστικά για τη διαμόρφωση των τιμών από τις προβλεπόμενες στο άρθρο 23, παράγραφος 2, της οδηγίας 2003/54/ΕΚ αρμοδιότητες της ρυθμιστικής αρχής,
               παρέβη τις υποχρεώσεις που υπέχει από την εν λόγω οδηγία,
            
         
               —
            
            
               να καταδικάσει Βασίλειο του Βελγίου στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή προβάλλει, πρώτον, ότι δεν πραγματοποιήθηκε η μεταφορά του άρθρου 23, παράγραφος 5, της οδηγίας 2003/54/ΕΚ στο εσωτερικό δίκαιο. Συγκεκριμένα, η διατύπωση των σχετικών διατάξεων του βελγικού νόμου περί οργανώσεως της αγοράς ηλεκτρικής ενέργειας είναι γενικόλογη σε τέτοιο βαθμό, ώστε δεν είναι δυνατόν να διαπιστωθεί με βεβαιότητα αν υφίσταται δυνατότητα ασκήσεως ατομικής προσφυγής κατά των αποφάσεων περί αρνήσεως της προσβάσεως στο δίκτυο διανομής ή μεταφοράς ηλεκτρικής ενέργειας. Ειδικότερα, οι διατάξεις αυτές δεν θέτουν συγκεκριμένο διαδικαστικό πλαίσιο ούτε ορίζουν εντός ποιας προθεσμία οφείλει να απαντά η ρυθμιστική αρχή, εν προκειμένω στην Commission nationale de régulation de l'électricité (εθνική ρυθμιστική επιτροπή ηλεκτρικής ενέργειας, στο εξής: CRE).
   Δεύτερον, η προσφεύγουσα προσάπτει στο καθού ότι δεν τήρησε το άρθρο 23, παράγραφος 2, της οδηγίας 2003/54/ΕΚ, διότι αναθέτει στον Βασιλιά, δηλαδή σε διαφορετική από την CRE αρχή, την αρμοδιότητα να ορίζει τους κανόνες περί αποσβέσεων και περιθωρίου κέρδους όσον αφορά τις επενδύσεις εθνικού και ευρωπαϊκού ενδιαφέροντος. Η διαδικασία αυτή δεν είναι συμβατή με το εν λόγω άρθρο, διότι, ως προς αμφότερα τα ζητήματα αυτά, η ρυθμιστική αρχή δεν διαθέτει καμία αρμοδιότητα ελέγχου των μεθόδων υπολογισμού ή καθορισμού των τιμών μεταφοράς και διανομής ηλεκτρικής ενέργειας.
   
      (1)  ΕΕ L 176, σ. 37.